謝王通叟回文詩
作者：孔平仲
朝代：宋

paragraphs: 北風吹波客桅折，潯陽維舟不敢發。
觀君和我回文詩，滿眼春光破冰雪。
山間玉少白石多，造化積英費融結。
如君藻思豈易得，姓名盧駱推前列。
他人平步取卿相，乃獨區區困羈紲。
江湖漂泊隨斷梗，歲月崢嶸逼華髮。
頹然放肆孰可測，一馬固能齊萬物。
胡琴雖已隔黄壤，寶燈吐燄高于月。
人生樂事君得多，誰羨腰金擁幢節。